Bya PROCOPIOS LUMU
OBUKODYO abantu bwe bakozesa okupanga obulamu bwewuunyisa. Wuuno musajjamukulu yeefudde afiiriddwa mutabaniwe mu kabenje akaabadde e Wandegeya n’afera 300,000/- okuva ku ddereeva w’emmotoka.
Godfrey Mubiru omutuuze w’e Kiganda Zooni e Makerere nga yaliko omukozi mu kitongole kya KCC (kati KCCA) n’awummuzibwa, yeefudde kitaawe wa Lawland Iraguha, 13, eyakooneddwa takisi e Wandegeya okufa kwe bwe yakulabyemu omukisa n’agenda ku poliisi ng’akaaba era nga yeevulunze n’ettaka n’ategeeza ng’amawulire g’okufa kwa mutabaniwe bwe gamusanze mu nnimiro e Nakaseke ng’alima.
Okukakasa kino, yasoose kugula katunkuma gwe yatadde mu nsawo nga wamma bw’omulaba toyinza kuwakana nti ddala omusajja ono avudde mu kyalo.
Yakaabidde ku poliisi y’e Wandegeya ng’eno bwe yeeziribanga era abasibe n’abantu abaabaddewo bonna ne booza ku mmunye mu ngeri y’okunyolwa.
Taata w’omwana omutuufu ng’alaga densite y’omugenzi.
MBEGA WA POLIISI ANNYONNYODDE:
Mbega wa poliisi e Wandegeya, Alfred Tuhimbise agambye nti:
Mubiru yajja mu ofiisi yange ng’ayunguka amaziga ng’alina ne katunkuma mu nsawo ey’empale n’agamba nti okumubikira mutabaniwe yabadde mu nnimiro ng’alima.
Yakaabye nnyo n’abasibe bonna ne bakaaba nga tewali ayinza kulowooza nti omwana si wuwe. Yeebuuzizza gy’agenda okuggya ssente ez’okutambuza omulambo wamu n’okuziika e Nakaseke.
Amangu ddala twamutadde ku kabangali ya Poliisi ne tumutwala mu ggwanika e Mulago era gye twasanze omusajja eyabadde atomedde omwana olwo n’amusaba 500,000/- okukola ku kuziika n’okutambuza omulambo kubanga yabadde talina kirala ky’abadde ayagala kubanga omwana we yabadde amaze okufa.
Yakoze endagaano n’abaatomedde omwana era ne bamuwaako 300,000/- asooke aziike n’oluvannyuma bamwongere 200,000/-.
Kyokka amangu ddala nga bamaze okukola endagaano, omusajja yatubuzeeko era tetwazzeemu kumulaba!
Nga tukyamunoonya bazadde b’omwana we baatuukira era baali bategeka okutwala omulambo, Mubiru n’atuuka ng’agamba nti ayagala ssente zonna bazimaleyo asobole okumaliriza emikolo gyonna obulungi.
Twamukutte ne tumubuuza lwaki yatulimbye, amangu ddala yakkirizza nti si ye taata w’omwana era ne tumuggalira.
Mubiru yagguddwaako emisango ebiri omuli okufuna ssente ng’akozesa olukujjukujju n’okuwa obujulizi obw’obulimba ku fayiro nnamba SRB 2938/2013 ng’agenda kutwalibwa mu kkooti abitebye.
Endagaano eyakoleddwa.
MUBIRU AYOGEDDE:
Embeera eriwo kati tewali atagimanyi. Nange nabadde nneeyiiya era ssente ze baasoose okumpa bwe nneemuludde naziweerezza e Nakaseke okugula eddagala ly’ennyaanya wamu n’okusasula abapakasi ababadde bansuza obubi nga bammanja.
TAATA W’OMWANA OMUTUUFU TOM IRAGUHA AYOGEDDE:
Nawulidde bubi nga ntuuse mu ddwaaliro omusawo n’ang’amba nti ndi muyaaye kubanga taata w’omwana omutuufu baabadde bamaze okwogera naye.
Kino kyatulemye okutegeera ne tutuma omuntu eka aleete kaada y’omugenzi kyokka mu kiseera ekyo n’omuzeeyi we yatuukidde ne bakizuula nti yabadde mufere.
Okutwala omwana wange okumuziika saasabye baatomedde mwana wange ssente kubanga nabadde njagala kuziika mwana wange bulungi.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn